Fikk grisebank for brude-sex

Forloveren bøtelagt, brudgommen dømt - og bryllupet avlyst

Da mannen kom inn i sin egen stue, fikk han se sin egen forlover og sin kommende kone gjøre ting de absolutt ikke skulle gjøre.

5. februar 2012

Artikkelen er over åtte år gammel

Av Ingunn Viken og Theis Roksvåg Pedersen

Ifølge en fersk dom fra Dalane tingrett ble den kommende brudgommen så satt ut av sviket, at han angrep forloveren med å ta halsgrep på ham slik at han besvimte.

Deretter slo og sparket han bestevennen gjentatte ganger i hodet før han klemte ham fast mellom en vegg og en dør.

- Fortjente juling

Forloveren greide så å rømme fra huset. Han fikk flere kuttskader og måtte blant annet sy to sting i pannen på legevakten, står det i dommen.

Men til tross for det grove overfallet, ønsket ikke forloveren å anmelde saken.

Årsak: Han mente at han fortjente juling etter å ha hoppet til sengs med bestevennens kommende kone.

På grunn av sakens alvor opprettet politiet selv sak da fornærmede ikke anmeldte voldsmannen, opplyser politiadvokat Ine Knutsen Stenevik i Rogaland politidistrikt til VG.

Vann og brød

- Det er heldig at det ikke gikk verre når man ser på voldsbruken han ble utsatt for. Retten har lagt til grunn at det er tilfeldig at fornærmede ikke fikk alvorlige og varige hodeskader, sier hun.

I stedet for hvetebrødsdager, blir det vann og brød på brudgommen. Han er dømt til 75 dagers ubetinget fengsel, men er ikke ilagt å betale saksomkostninger, da han hele tiden har avlagt en uforbeholden tilståelse.

- Med tanke på at bruden selv sier at alt er hennes skyld, og at forloveren ikke ville gi ham straff, synes jeg saken ble strengt bedømt. Min klient er skuffet, men vil ikke anke, forteller mannens forsvarer Asbjørn Stokkeland.

Forloveren blir på sin side ilagt en bot på 5000 kroner for ikke å ha møtt opp i retten.

Forholdet slutt

- Det er sjelden at domstolen ilegger bøter hvis et vitne ikke møter. Men vedkommende var innkalt som vitne og var lovlig stevnet, og da har retten adgang til å ilegge bot når han uteblir fra retten, sier politiadvokat Ine Knutsen Stenevik.

Brudgommens forsvarer forteller at terapitimene mellom hans klient og tidligere forlovede raskt brøt sammen, og at forholdet nå er slutt. Fra før av hadde de to vært kjærester i fire-fem år.

Brudgommen har heller ikke skværet opp med sin tidligere forlover.

- Bruden og forloveren er arbeidskolleger, og har kjent hverandre i flere år. Man kan vel si at de har seilt under falskt flagg. Det var gjennom bruden at forloveren ble kjent med brudgommen, og at de dermed ble venner, forteller Stokkeland.

Ingen av de tre involverte ønsker å kommentere saken til VG.

Publisert: 05.02.12 kl. 18:05